**PREZENTAREA ŞCOLII**

 Nu departe de oraşul Târgovişte, vechea cetate de scaun a Ţării Româneşti, la 13 Km spre sud, pe malul drept al râului Dâmboviţa, se întinde satul Râncaciov din comuna Dragomireşti, judeţul Dâmboviţa.

 Din punct de vedere geografic, satul Râncaciov se află situat la interferenţa dealurilor subcarpatice cu Câmpia Română. Satul se întinde pe o lungime de aproximativ 6 Km pe şoseaua principală care face legătura cu satele vecine.

 Conform recensământului din anul 2011, satul Râncaciov are o populaţie de 1704 locuitori.

Dezvoltarea economico–socială a satului este slabă, având în vedere societatea în care trăim. În cele mai multe familii nici un membru nu produce venituri permanente, datorită faptului că nici în sat şi nici pe raza comunei nu există nici o ramură industrială, nici o societate lucrativă unde locuitorii să-şi poată desfăşura activitatea. Aceste familii obţin venituri din activităţi sezoniere, respectiv agricultură şi zidărie, sau se întreţin din alocaţiile de stat ale copiilor. Procentul şomajului este foarte ridicat. În ultimii ani asistăm la depopularea satului prin plecarea locuitorilor în căutare de locuri de muncă.

Începuturile învățământului pe aceste meleaguri sunt legate de civilizația zonei, de așezările sătești din vremurile cele mai îndepărtate.

La Râncaciov, în urma Legii Învăţământului promulgată de domnitorul A.I. Cuza în 1864, se reia învăţământul, dar timp de 11 ani funcţionează la şcoala din satul Ungureni la care veneau copii din şapte sate vecine. După 1897 școala funcționează în satul Râncaciov.

Actualul local al şcolii modernizat în urma reparațiilor capitale din anul 2011, dispune de 5 săli de clasă funcţionale în care elevii îşi desfăşoară activitatea, bază materială modernă, mobilier nou și dotări moderne.

Începând din anul şcolar 2006-2007, Școala Râncaciov devine unitate cu personalitate juridică având ca structuri: Școala gimnazială Ungureni și Grădinițele din satele Râncaciov, Ungureni, Geangoești și Mogoșești.

Politicile educaţionale la nivelul unităţii sunt stabilite prin consultarea tuturor factorilor implicaţi: cadre didactice, părinţi, personal auxiliar.

În atenţia şcolii noastre se află realizarea unui climat de învăţare favorabil dezvoltării fiecărui elev conform aptitudinilor şi posibilităţilor proprii. Încurajăm elevii să-şi monitorizeze propria învăţare, să se autoaprecieze, să-şi propună scopuri pentru învăţare, din perspectiva imaginii despre rolul lor în viitor.

 De asemenea, şcoala noastră are permanent în vedere dezvoltarea unei comunităţi bazate pe valori, respect, autodisciplină, promovate în egală măsură de elevi şi de cadrele didactice din şcoală, prin încurajarea activităţii Consiliului elevilor, prin implicarea elevilor în luarea deciziilor, elevul devenind participant activ la actul de educaţie.

Valorile şcolii noastre sunt***: incluziune, colaborare, respect, înţelegere, sprijin, încredere, prietenie.***

 Elevii școlii sunt copii harnici, receptivi la nou, copii care manifestă curiozitate şi dorinţă de implicare şi participare la diverse activităţi.

 Corpul profesoral al şcolii este format din 18 cadre didactice calificate şi anume:

5 învăţători si 13 profesori.

Cadrele didactice din şcoala noastră demonstrează o înaltă conduită morală şi investesc suflet şi dăruire în activitatea pe care o desfăşoară.

Şcoala noastră îşi propune stimularea motivaţiei elevilor şi atragerea acestora spre şcoală prin crearea unui mediu atractiv în care fiecare elev să beneficieze de posibilitatea dezvoltării sale personale de atingerea performanţelor individuale, specifice.

Pentru a schimba ceva în viaţa şcolii este nevoie de o investiţie pasionată a fiecărui cadru didactic, director sau inspector. La şcoala Râncaciov fiecare cadru didactic este implicat în această acţiune fiind pe rând profesor, consilier şi lider, partener şi model uman, prieten şi specialist.

*,,Adevărata şcoală valabilă, creatoare de valori este aceea în care însuşi profesorul trece examene”*

 *- CONSTANTIN NOICA –*

Dacă reuşim să ne regăsim în această frază, menirea şi rolul nostru de dascăl ar fi împlinite!